**Rudolf Young Mosny :** Prečo milujem a zároveň nemilujem Ameriku ?

Keď ma Peter (Kasalovský) požiadal, aby som, aby som napísal o mojich osobných dôvodoch, ktoré stoja za mojou láskou i neláskou k Spojeným štátom americkým, napadlo ma, že človek by musel napísať celú knihu, aby mohol rozobrať a dokumentovať takú zložitú tému. Keďže mám k dispozícii len 30 minút, pokúsim sa byť stručný a zameriam sa len na tie najdôležitejšie faktory, ktoré ovplyvnili moje názory na Spojené štáty.

Po emigrácii z bývalého Československa som dlhé roky žil v Spojených štátoch. V mojej novej krajine som chodil na univerzitu, dosiahol bakalárske i magisterské vzdelanie, oženil sa s Američankou. Moje dve deti sa narodili v Amerike a pokladajú sa za Američanov. Pracoval som pre americké spoločnosti, sám som vytvoril a vlastnil mnohé firmy v Amerike a zamestnával mnohých amerických pracovníkov a manažérov. Mám rozsiahle skúsenosti s americkým spôsobom života, napriek tomu však moje srdce akosi stále bije po európsky. Možno práve toto robí zo mňa objektívnejšieho pozorovateľa americkej skutočnosti. I keď sa môže zdať, že v tejto prezentácii predkladám ne-americký pohľad, ktorý síce v istých bodoch môže pôsobiť ako akási proti-americká prdpojatosť, ale bez toho, aby som ja sám vyzeral antiamerický.

Na začiatok by som sa rád venoval niektorým pozitívam. I keď nachádzam mnohé skutočnosti, ktoré priam nabádajú ku kritike Spojených štátov a som pevne presvedčený o tom, že isté slobody, ekonomika a vedenie tejto krajiny by sa mali stať predmetom rozsiahlych reforiem, predsa tu existuje veľa kladov, vďaka ktorým možno mať Spojené štáty rád. Na ilustráciu niekoľko javov, pre ktoré Ameriku milujem.

**Srdcia amerického ľudu**

Nič tak nestmelí americký ľud a neskoncentruje jeho silu ako udalosť katastrofických rozmerov. Ako príklad uvediem posledný mohutný hurikán Katrina, ktorý nielenže zdevastoval New Orleans, ale aj vyburcoval niekoľko z najrozhodnejších, najschopnejších a najdobrosrdečnejších ľudí. Piloti vrtuľníkov z radov dobrovoľníkov zo všetkých kútov Spojených štátov sa zleteli v New Orleans, aby na vlastné náklady zachraňovali ľudí, uviaznutých na strechách potopených domov. Vysokoškolský študent odcudzil tlačový preukaz a po mnohých hodinách jazdy autom so svojim spolubývajúcim, vydávajúc sa za novinára, sa dostal priamo do stredu diania a odvážal obete z tohoto nepredstaviteľného chaosu. Staršia žena rozdávala fľaše s vodou postihnutým spoluobčanom, cudzí ľudia zachraňovali a adoptovali si zatúlané zvieratá.

Bola to scéna, v ktorej bežní američania, vodiči kamiónov, hasiči, barmani, učitelia a, prirodzene, policajti a mnohí ďalší z rôznych profesií a rôznych ekonomických vrstiev, robili tú správnu vec. Americkí ľudia oplývajú množstvom skrytého hrdinstva , ktoré sa prebudí a prejaví práve v časoch prírodných katastrof. Človek má dobrý pocit, keď žije v krajine, ktorej ľud, i v prípade nekompetentnej vlády, dokáže nájsť spoločné riešenie takmer v každej situácii. Práve títo bežní muži a ženy, ktorých každodenne stretávame na uliciach, dokážu urobiť obrovský rozdiel. Vo väčšine prípadov sú to práve oni, hrdinovia, ktorí zachraňujú ľudské životy napriek devastujúcim podmienkam a totálnemu zlyhaniu vládnych inštitúcii, ako tomu bolo v prípade agentúry FEMA počas ničivého hurikánu Katrina.

Američania sú najaltruistickejší ľudia na svete. Adoptujú si viac detí z chudobných krajín ako ktorákoľvek iná krajina na svete. Američania sú najväčšími darcami dobročinným organizáciám doma i vo svete. Existujú tu nespočetné nadácie, ako napríklad Nadácia Billa a Melindy Gates, ktorá sa zameriava na otázky a riešenie životných problémov chudobných vrstiev obyvateľstva. Lekári bez hraníc je organizácia, ktorej členovia z radov dobrovoľníkov poskytujú bezplatnú lekársku a zdravotnícku pomoc ľuďom v chudobných krajinách Ázie a Afriky, ktorí by sa inak k nutnej pomoci nedostali. A áno, to je tiež americká charitatívna organizácia. Žiadna iná krajina sa veľkorysosťou Amerike nevyrovná.

Američania sú zhovievavi a veľkorysí ľudia. Nie je nezvyčajné dostať druhú šancu, či už v osobnom živote, profesionálnej sfére alebo v politike. Mnoho podnikateľov, ktorí vyhlásili bankrot, sa vrátilo späť do sveta biznisu s novou, druhou šancou a dosiahlo neuveriteľný úspech. Mnohí politici, prichytení v nekalých aktivitách a pri prehreškoch správania, dostali druhú šancu po tom, čo prejavili ľútosť. Pamätáte sa na prezidenta Clintona a jeho aféru s Monicou? Americký ľud mu odpustil jeho nepekné prehrešenie a váži si ho ako jedného z najväčších prezidentov. Mohol by som uviesť veľa prípadov, ilustrujúcich túto národnú črtu. Verte mi.

**Kultúrna rozmanitosť**

Obyvatelia Spojených štátov sú pozoruhodne kreatívni. Sú nezávislí myslitelia a zároveň dokážu prepojiť múdrosť mnohých rozdielnych kultúr a prostredí. Precestoval som mnoho krajín, v niekoľkých som žil, mnohé len navštívil. V žiadnej inej krajine sveta som však nenašiel takú zmes kultúr, akú máme my v Spojených štátoch. Je skutočne úžasné žiť v krajine s rôznorodými kultúrnymi vplyvmi – hispánskymi, afroamerickými, východoeuropskymi, ázijskými, juhoamerickými a mnohými ďalšimi.

Rasová rôznorodosť je ďalšou z vecí, ktoré robia Ameriku veľkolepou. Je oveľa nezaujímavejšie a nepodnetnejšie žiť v krajine s homogénnou kultúrou bez medzinárodných vplyvov. Je veľmi potešiteľné mať okolo seba rozmanitosť mnohých svetových kultúr. Američania sa radi stretávajú s ľuďmi z rôznych kultúr a prostredí. Napokon, Ameriku vybudovali prisťahovalci z celého sveta. Ja sám môžem poslúžiť ako príklad: Ja som Slovák a moja manželka je čínska Američanka. Naše deti sa môžu pýšiť neskutočne bohatým dedičstvom, keďže majú rodičov, pochádzajúcich z diametrálne odlišných kultúr a prostredí. Amerika je skutočným „taviacim kotlom“ v tom najpozitívnejšom slovazmysle.

**Voľný trh**

Ďalšia vec, kvôli ktorej milujem Ameriku, je voľný trh. Konkurencieschopnosť amerického trhu má za následok vytváranie vysoko efektívnych podnikov, ktoré dodávajú potrebné produkty a služby takým spôsobom, aký sa nedá dosiahnuť za centralizovaného vládneho riadenia. Iste, i v systéme amerického voľného trhu existujú mnohé problémy. Môže dôjsť k nekalým praktikám a zneužívaniu zo strany korporácií, či dokonca k firemným etickým zverstvám. Napokon, toto je systém, ktorý vytvoril Enron a WorldCom, či BigPharma, Internetovú bublinu, zhoršenie bytovej situácie a finančný kolaps. A mohol by som menovať mnoho ďalších. Na druhej strane však tento systém vytvoril prostredie s najlepším distribučným systémom na svete. Systém voľného trhu umožnil vývin nových invencií, technológií a spoločností, ktoré zmenili svet a pokračujú v jeho transformácii, o akej sme pred pár rokmi ešte len snívali. Je to trhový systém, ktorý stimuluje kreativitu a konkurencieschopnosť, čo zákonite vedie k inovácii.

**Vynaliezavosť**

Keď už hovoríme o inovácii, ďalšia z najlepších vecí pre ktoré mám rád Ameriku je jej vynaliezavosť. Americký hospodársky a voľno-trhový systém povzbudzuje kreativitu. Amerika má vysoko inovačnú populáciu, vynaliezavejšiu ako kdekoľvek inde na svete. Američania v prepočte na jedného obyvateľa podávajú viac patentov ako ktorákoľvek iná krajina sveta. Američania sú vynaliezaví ľudia. Denne prichádzajú s mnohými novými revolučnými nápadmi a vynálezmi, ktoré v konečnom dôsledku rozširujú našu vedomostnú základňu a uľahčujú naše životy. Američania sú majstri v oblastiach vedy a technológií. Telefón, lietadlo, gramofón, osobný počítač, internet, rádio, televízia, technológia studenej fúzie, atď., sú len niekoľkými príkladmi amerických vynálezov, ktoré zmenili svet.

Američania sú tiež veľkými vynálezcami, ktorým vďačime za softvér a aplikácie pre webové služby. Spoločnosti ako Microsoft, Oracle, IBM, Apple a mnohé ďalšie produkujú najinovačnejší softvér na svete. Facebook, Twiter, Google a Yahoo sú len niekoľkými príkladmi spoločností, ktoré zmenili spôsob našej komunikácie a príjmania informácií. Americký trh a korporátny systém uvoľnili takú tvorivú energiu ako žiadna iná krajina. Mnohé sa o to dodnes pokúšajú.

**Americké univerzity**

Dvadsať najlepších unverzít sveta je v Amerike. Na jedného obyvateľa pripadá v Amerike viac študentov ako kdekoľvek inde na svete. Americké univerzity sú predmetom závisti celého ostatného sveta. Sú inovačnými think-tank centrami, ktoré robia z Ameriky hnací motor pokroku.. Sú centrami kreatívnych liberálnych mysliteľov a spoločenských vedcov, ktorí do veľkej miery ovplyvňujú myslenie Američanov a ich každodenný život a počínanie. Mnohí zahraniční študenti prichádzajú do Spojených štátov aby tu študovali biznis, vedné odbory, medicínu či umenie. Mnohí z nich tu zostanú a založia úspešné podniky. Nikde inde na svete nie sú úspechy tak dosiahnuteľné ako v Amerike.

**Tvorivé prejavy a Hollywood**

Ďalším dôvodom pre moju lásku k Amerike je zábavný priemysel. Naše filmy, naša hudba, literatúra a divadlo sú všadeprítomnými veľvyslancami americkej kultúry vo svete. I keď možno povedať, že Hollywood produkuje množstvo násilných filmov ako aj množstvo filmov pochybnej kvality, existuje aj mnoho hodnotných umeleckých filmov, ktoré sa hlboko dotkli ľudskej duše. Niektorí z najtalentovanejších svetových filmárov pochádzajú z Ameriky, ďalší tu žijú a pracujú.

Naša hudba inšpiruje nekonečný rad poslucháčov na celom svete. Na jednej z mojich posledných ciest do Indie a Talianska, krajín s veľmi odlišnými kultúrami, som v autorádiách počul väčšinou hrať amerckú hudbu. To isté platí aj o amerických filmoch. Plagáty, propagujúce uvedenie nových amerických filmov je možné vidieť v každom štáte sveta, s výnimkou Severnej Kórey a Iránu. Máme viac svetoznámych filmových, hudobných a divadelných hviezd a celebrít, než ktorákoľvek iná krajina. Talent amerických umelcov fascinuje ľudí na celom svete tak ako v Amerike.

**Občiansky aktivizmus**

Iným dôvodom pre lásku k Amerike je občiansky aktivizmus. Občania Ameriky sú motivovaní a cítia potrebu vyjadriť sa k mnohým otázkam a problémom. Ľudia organizujú verejné zhromaždenia a pochody na občianskych akciách. Spájajú svoje sily v záujme spoločensky dôležitých vecí, ako napr. ochrana životného prostredia, záchrana veľrýb či zrušenie nespravodlivých zákonov. Američania majú sklony k aktivizmu, čo možno pokladať za znak vysokého stupňa slobody v krajine. Napriek tomu, že aktivisti sú mnoho krát potlačení (ako sa stale počas rokovania WTO), vo väčšine prípadov majú možnosť vysloviť v Amerike svoj názor nahlas a na verejnosti.

Je dôležité uvedomiť si hodnotu aktivizmu, bez ohľadu na to, či všetci občania súhlasia alebo nesúhlasia s konkrétnou agendou. Niekedy sa aktivizmus môže vymknúť zpod kontroly, ako keď sa pokojná manifestácia zvrhne na násilnú demonštráciu a mnohokrát dôjde k zraneniam a k poškodeniu majetku. Väčšinou sú však ľudia celkom tolerantní k iným aktivistom v Amerike, i v prípade, že s nimi nezdieľajú tie isté názory. Ako raz povedal Noam Chomsky „Ak neveríme v slobodu prejavu pre ľudí, ktorými opovrhujeme, tak v ňu neveríme vôbec“.

Amerika nielenže toleruje aktivizmus, zdá sa, že ho vlastne víta. Ľudia sa chcú angažovať, vysloviť sa a byť vypočutí. To môže primäť vládu k väčšej čestnosti, ak je také čosi vôbec možné. To môže pomôcť v snahe udržať politiku o niečo zdravšiu a zároveň poskytnúť určité prostriedky na kontrolu právnych a zákonodárnych systémov. A dnes, s pomocou internetu a on-line aktivizmu tu máme ešte účinnejší spôsob kontaktovania sa ľudí, ktorí zdieľajú spoločnú vášeň. Z toho dôvodu sa on-line aktivizmus stáva mohutnou silou pre sociálne a politické zmeny v tejto krajine.

**Veci, ktoré ma znepokojujú**

Práve som stručne opísal dôvody mojej lásky a obdivu k Amerike. Prirodzene v tejto krajine existuje mnoho ďalších vecí, ktoré vzbudzujú môj obdiv. No tie, ktoré som uviedol, medzi nimi vynikajú a patria k tým, ktoré Spojené štáty zvládajú mimoriadne dobre.

Teraz prichádza tá ťažká časť. Čo je znepokojujúce v Amerike? Ktoré sú tie veci či činy, ktoré nemilujem či dokonca nenávidím? Prevyšujú negatíva nad pozitívami? Je možné isté veci zlepšiť? Sú Američania schopní poučiť sa zo svojich zlých skutkov spáchaných v minulosti?

**CIA ako nástroj amerického imperializmu**

V zahraničí je Amerika násilníkom. Stavia sa do pozície ochráncu slobody, spravodlivosti a mieru. Ide o šikovnú marketingovú propagandu, ktorá predstavuje americku politiku v zahraničí ako jediný správny systém schopný dosiahnuť demokraciu a rovnosť. Nič však nie je vzdialenejšie skutočnosti ako tieto doktríny a propaganda. Dovoľte mi opísať ako CIA propaguje americkú kontrolu a vplyv po celom svete.

Od svojho založenia v roku 1947 CIA uskutočňovala všetky svoje operácie podľa toho istého scenára. Po prvé, americké obchodné záujmy v zahraničí sú ohrozované populárnym alebo demokraticky zvoleným vodcom. Občania svojho vodcu podporujú, pretože chce zaviesť pozemkové reformy, posilniť odbory, prerozdeliť bohatstvo, znárodniť priemysel vlastnený cudzincami a regulovať biznis v prospech ochrany robotníkov, spotrebiteľov a životného prostredia. A teraz prichádza na scénu CIA, ktorá v mene amerických podnikateľov, a veľmi často s ich pomocou, mobilizuje opozíciu. Najskôr identifikuje domáce pravicovo orientované skupiny (obyčajne v radoch ozbrojených síl) a ponúkne im takúto dohodu: „Díme vám do rúk moc, ak budete udržiavať pre nás priaznivé podnikateľské prostredie.“ CIA ich následne najme a vyškolí a pracuje s nimi na zvrhnutí existujúcej (zvyčajne demokratickej) vlády. Využíva pritom každý možný trik: propagandu, zmanipulované hlasy, kúpené hlasy, vydieranie, sexuálne intrigy, šírenie nepravdivých správ o oponentoch v miestnych masmédiách, infiltráciu a rozvracanie nepriateľských politických strán, únosy, bitku, mučenie, zastrašovanie, hospodársku sabotáž, komandá smrti a dokonca aj atentáty.

Toto úsilie kulminuje vojenským prevratom a nastolením pravicového diktátora. CIA potom vycvičí diktátorov bezpečnostný aparát s cieľom odrovnať tradičných nepriateľov veľkobiznisu, opäť s pomocou mučenia a vraždenia. Obete sú obyčajne označené za komunistov, i keď takmer vždy to sú len roľníci, liberáli, umiernení, vodcovia odborových zväzov, politickí oponenti či zástancovia slobody prejavu a demokracie. A za tým nasleduje rozsiahle porušovanie ľudských práv.

Tento scenár bol použitý toľkokrát, že sa stal súčasťou učebných osnov na špeciánje škole CIA, notoricky známej „School of the Americas“. (Táto škola bola otvorená v Paname, neskôr ju presunuli do Fort Benning v americkom štáte Georgia.) Od kritikov si vyslúžila prezývku „School of the Dictators“ (Škola diktátorov) a „School of the Assasines“ (Škola atentátnikov). Tu CIA školila príslušníkov latinsko amerických ozbrojených síl ako uskutočniť vojenský prevrat aj za pomoci takých techník, akými sú výsluchy, mučenie a vraždy.

Podľa odhadov Asociácie pre zodpovedný disent, do roku 1987 zomrelo v dôsledku tajných operácií CIA až 6 miliónov ľudí. Bývalý činiteľ amerického ministerstva zahraničných vecí William Blum to označil ako „Americký Holocaust“.

V nedávnej minulosti, v časoch studenej vojny, CIA zdôvodňovala tieto operácie ako súčasť svojej vojny proti komunizmu. V mnohých prevratoch však nešlo o komunistickú hrozbu. Postihnuté krajiny sa stali predmetom záujmu CIA nielen kvôli ohrozeniu amerických obchodných záujmov, ale aj z mnohých ďalších dôvodov, ako napríklad liberálne alebo dokonca mierne sociálne reformy, politická nestabilita, neochota vodcu podrobiť sa diktátom Washingtonu či deklarácia neutrality v Studenej vojne. Vlastne nič iné nerozhnevalo riaditeľov CIA tak ako želanie krajiny nezapájať sa do Studenej vojny.

Teraz sa popis nepriateľa zmenil. Teraz sa tie isté metódy a techniky používajú v boji proti terorizmu. Ako sa hovorí „Čím viac sa veci menia, tým viac zostávajú rovnaké“.

Iróniou je, že vo väčšine prípadov tieto intervencie nepriniesli žiadaný výsledok a nedosiahli stanovené americké ciele. Novodosadený diktátor sa zvyčajne začal cítiť veľmi pohodlne pod ochranou bezpečnostného aparátu, ktorý mu vybudovala CIA. Stal sa expertom v riadení policajného štátu. Napriek miliardám dolárov vynaložených, či lepšie povedané vyhodených, na udržanie diktátorov pri moci, ochotných prikyvovať Amerike a ochraňovať jej záujmy, pravda nakoniec vyšla najavo. Nech je to Irak, Afganistan či arabská jar, výsledok je obyčajne ten istý. Príkladom tohoto „bumerangového efektu“ sú napríklad Iránsky šach, generál Noriega a Saddam Hussein. Bumerangový efekt vysvetľuje aj to, prečo bola CIA veľmi úspešná v zvrhávaní demokrácií, ale kolosálne neúspešná pri odtraňovaní diktatúr.

V prejave k zložkám CIA pri príležitosti 50. Výročia jej založenia prezident Clinton okrem iného povedal: „ Z nevyhnutných dôvodov sa Američania nikdy nedozvedia celý príbeh o vašej odvahe.“. Ďalším bežným zdôvodňovaním je, že „svet je plný odpudivých charakterov a my sa s nimi musíme vysporiadať, ak máme chrániť americké záujmy“. Tuná su hneď dve veci, ktoré nesedia. Po prvé: ignoruje sa skutočnosť, že CIA pravidelne odmietala spojenectvo s ochráncami demokracie, slobody prejavu a ľudských práv, dávajúc prednosť spoločnosti vojenských diktátorov a tyranov. CIA mala k dispozícii morálne možnosti, tie však nevyužila.

Po druhé: táto argumentácia vyvoláva hneď niekoľko otázok, ako: „Aké americké záujmy?“ CIA sa dvorila pravicovým diktátorom, aby umožnili bohatým Američanom využívať domáce obyvateľstvo ako lacnú pracovnú silu a zároveň využívať aj ich nerastné zdroje. Cenu za to však zaplatia chudobní Američania a príslušníci americkej strednej vrstvy, keď sa musia zapojiť do bojov vo vojnách, vyvolaných akciami CIA – od Vietnamu cez Golfskú vojnu, Panamu či Irak a Afganistan. A tu sa nevyhnutne natíska i ďalšia otázka: „Prečo sa musia americké záujmy povyšovať nad ľudské práva iných národov?“

Winston Churchil raz povedal: „Nech je stratégia akokoľvek pekná, z času na čas by ste sa mali pozrieť aj na jej výsledky...“ A tento, dnes už všeobecne známy a pravdivý výrok, by hádam mal poslúžiť ako základ pre otázku, ktorú by si mal klásť celý svet: „Po čom idú Spojené štáty čo by ospravedlňovalo takéto hrozné výsledky?“

**Výdaje na zbrojenie, zákulisné vplyvy a zvolení politickí činitelia**

Spojené štáty vynaložia na vojenské účely dvojnásobne viac financií ako Rusko, Čína a Európska únia dohrmady. Napriek svojej obrovskej vojenskej sile, napriek svojim viac ako 190-tim vojenským základniam, rozmiestneným v mnohých štátoch sveta, Spojené štáty utrpeli porážku vo Vietname, v Iraku a Afganistane sa im nepodarilo dosiahnuť želané vojenské ciele, ani sa im nepodarilo zastaviť vznik a nárast teroristických skupín ako Taliban a v ostatnom čase ISIS. I napriek týmto obrovským výdajom mnohí politici lobujú za zvýšenie nákladov na vojenské účely, i keď generáli Pentagonu oň vlastne nežiadajú. Napríklad v arzenáli americkej armády je také množstvo tankov, že činitelia Pentagonu požiadali o zrušenie nových dodávok. Ale keďže nákup nových tankov už bol schválený Kongresom vo vojenskom rozpočte, museli byť vyrobené a dodané. Pretože je nedostatok skladových priestorov, novododané tanky hrdzavejú v Nevadskej púšti. Podobná situácia je aj s vojenskými lietadlami, ktoré tiež chátrajú v púšti v Nevade. Zatiaľ čo sa mrhá miliardami dolárov daňových poplatníkov, zbrojársky priemysel sa topí v ziskoch. Prečo sa tak nezmyselne plýtva s peniazmi? Najskôr sa treba pozrieť, ktoré firmy dodávajú vláde Spojených štátov zbrane a ako sa dostanú k tak lukratívnym štátnym zákazkám. Sú to: Boeing, Raytheon, Rockwell Collins, United Technologies, Northrop Grumman a ďalší, teda spoločnosti, ktoré patria k najväčším darcom a prispievateľom v prezidentských a kongresových volebných kampaniach, zastúpené viacerými lobistickými organizáciami a skupinami, ktoré sa usilujú presadiť ich záujmy u zvolených vládnych činiteľov. Lobbizmus by sa dal pokojne označiť ako „legalizovaná korupcia“, keďže má priamy vplyv na to, ako sa zvolený politik po nástupe do funkcie chová a ako volí. Bez finančnej podpory špeciálnych záujmových skupín, teda korporácií, usilujúcich sa získať vplyv, by šanca týchto kandidátov vo voľbách nebola veľká. Je všeobecne známe, že zvolení činitelia venujú 70 percent svojho úsilia na získanie financií pre svoju ďalšiu volebnú kampaň. Z toho vyplýva, že len 30 percent svojho času venujú relevantným záležitostiam v prospech občanov, zatiaľ čo korporátni darcovia píšu, alebo prinajmenšom ovplyvňujú, zákony a rozpočty, z ktorých majú prospech oni na úkor amerických daňových poplatníkov. Aj to je jeden z dôvodov, prečo sa z roka na rok zvyšujú rozpočty na vojenské účely a so zvýšením rozpočtov sa zároveň zvyšuje plýtvanie verejnými finančnými prostriedkami.

**Zahraničná pomoc**

Zatiaľ čo Američania patria medzi najštedrejších ľudí na svete, z hľadiska zahraničnej pomoci je americká vláda najskúpejšou vládou spomedzi 22 najvyspelejších krajín. Spojené štáty tvrdia, že sú absolútne najväčším darcom na svete, a to je pravda. Ale, proporčne k svojmu bohatstvu, dávajú najmenej zo všetkých 22 najvyspelejších krajín sveta.

Američania sú svojimi politikmi a masmédiami pravidelne utvrdzovaní v tom, že Amerika je najštedrejšou krajinou na svete. To je však klasický prípad zahmlievania faktov. Japonsko, napríklad, v absolútnych číslach dáva viac.

Absolútne čísla majú menší význam ako podiel hrubého domáceho produktu, ktorý krajina venuje na zahraničnú pomoc. Faktom je, že Spojené štáty sú na dvadsiatom druhom mieste z dvadsiatich dvoch najvyspelejších štátov sveta. Prezident Carter raz povedal: „ Sme najskúpejším národom medzi národmi.“ Na čele tabuľky dárcov je Dánsko, dáva 1,01% HDP, zatiaľ čo posledné Spojené štáty sa zmôžu len na 0,1%. Organizácia Spojených Národov už dávno stanovila ako cieľ 0,7% HDP na rozvojovú pomoc, i keď zatiaľ sa to darí len štyrom krajinám a to: Dánsku – 1,01%; Nórsku – 0,91%; Holandsku – 0,79%; a Švédsku – 0,7%. Okrem toho, že Spojené štáty sú najmenej štedré, sú aj veľmi vyberavé v tom, kto od nich rozvojovú pomoc dostane. Viac ako 50%  ich rozpočtu na zahraničnú pomoc ide krajinám so stredne vysokým príjmom na Blízkom východe, z ktorých najväčší podiel dostáva Izrael. Prerozdeľovanie financií na zahraničnú pomoc, ktorú poskytuje vláda Spojených štátov je niekedy až komicky nehospodárne a nelogické. Napríklad od normalizácie vzťahov medzi Čínou a Spojenými štátmi poskytuje americká vláda čínskej vláde každoročne pomoc vo výške asi 800 miliónov dolárov. Keďže ani jeden zo štátnych byrokratov sa nenamáhal preskúmať túto konkrétnu pomoc Číne po tom, čo sa táto stala druhou najväčšou ekonomikou sveta, financie na rozvojovú pomoc Číne sa pravidelne každý rok posielajú. Problém je ale v tom, že americká vláda, aby mohla túto pomoc poskytnúť, si financie musí požičať od Číny. Pôžičku však musí splatiť aj s úrokami.

**Ministerstvo pre vnútornú bezpečnosť a zákony o zbraniach**

Od teroristického útoku, ku ktorému došlo 11. septembra 2001, zomrelo v dôsledku terosristických útokov 65 Američanov. Na prevádzku Ministerstva pre vnútornú bezpečnosť, založeného v novembri 2002 na boj proti terorizmu a prevenciu teroristických útokov na domácej pôde, boli do dnešného dňa vynaložené finančné prostriedky vo výške 1 bilióna dolárov.

V čase od 11. septembra 2001 dodnes bolo zavraždených 650 000 Američanov strelnými zbraňami v legálnej i nelegálnej držbe. Americká vláda nevynaložila ani jeden dolár na iniciovanie a zmeny zákonov o zbraniach v záujme zniženia či úplnej eliminácie týchto hrozných štatistík. Je očividné, že výrobcovia zbraní sú so svojimi lobistickými skupinami oveľa efektívnejší než teroristi v ovplyvňovaní postoja vlády k tejto problematike. K tomu netreba nič dodávať, fakty hovoria samé za seba.

**Ekonomická nerovnosť**

Po druhej svetovej vojne tvorila stredná vrstva 50% americkej spoločnosti a 5% najbohatších Američanov malo v rukách len 2-3% celkového bohatstva krajiny. Amerika bola predmetom závisti celého sveta. Žiadna iná krajina na svete sa nemohla vyrovnať Amerike v takom rovnostárskom prerozdeľovaní bohatstva.

V súčasnosti 5% najbohatších Američanov drží pod kontrolou 60% amerického hospodárstva, zatiaľ čo sa stredná vrstva stráca a transformuje na triedu chudobných.

Aké sú príčiny tejto tak drastickej spoločenskej a ekonomickej transformácie? Odpoveď sa nachádza v neustále sa zvyšujúcej moci amerických korporácií. Vďaka svojej lobistickej činnosti boli americké korporátne elity schopné ovplyvňovať vládnych činiteľov a dosiahnuť odhlasovanie zákonov, ktoré im umožnili presunúť výrobu do zahraničia, teda do krajín s lacnou pracovnou silou, čo sa im vrátilo v podobe neskutočne veľkých ziskov. Daňové zákony im umožňujú využívať rôzne medzery, nedostupné daňovým poplatníkom strednej vrstvy. Výsledkom čoraz častejšieho zadávania výroby do zahraničia, ako aj daňových a finančných výhod pre korporátnu elitu je nedostatok pracovných miest pre bežných Američanov. S narastajúcimi ziskami sa zvýšil aj vplyv mocných korporácií a ich majiteľov na vládu. Tieto nekalé praktiky korporácií kreovali ekonomickú a spoločenskú nerovnováhu a prosperujúcu strednú vrstvu uvrhli do ekonomického postavenia na úrovni tretieho sveta. To je ďalší z dôvodov, prečo vláda elitu chráni, zatiaľ čo zvyšku populácie diktuje. Toto je tiež ďalšia z príčin, prečo sa mnohí vládni činitelia stali milionármi napriek tomu, že pred nástupom do verejnej služby boli príslušníkmi strednej vrstvy. Peniaze korumpujú moc a moc kontroluje masy. Toto nie je Amerika včerajška. Otázkou je, aká bude Amerika zajtrajška.

Mohol by som pokračovať do nekonečna s tým, čo sa mi nepáči v Amerike. Fakticky by som o tom mohol napísať mnohostránkovú knihu. Takže prečo žijem v tejto krajine? Prevažujú negatíva nad pozitívami? Je budúce smerovanie tejto krajiny namierené do priepasti? Existuje nádej, že v Amerike opäť zosilnie stredná vrstva a počiny vlády budú transparentnejšie?

Nepoznám odpovede na všetky tieto otázky. Jednu vec však viem. A to, že napriek vláde, ktorá je čím ďalej tým dysfunkčnejšia a pokryteckejšia, napriek inštitucionálnej korupcii, ktorá okráda väčšinu Američanov o spravodlivé zastupovanie a ochranu, je tu ešte stále americký ľud, ktorý je optimistický, altruistický, štedrý a láskavý– a to je skutočná Amerika, ktorú milujem a ktorú si ctím. Amerika je krajina dvoch paralelných svetov – americkej vlády, ktorá predstiera, že vládne spravodlivo a amerického ľudu, ktorý predstiera, že volí vládnych činiteľov a dodržiava zákony. A medzi týmito dvoma svetmi človek nájde skvelý život, aký ťažko nájsť inde na svete. Verím, že americký národ si zaslúži lepšiu a spravodlivejšiu vládu a dúfam, že jedného dňa, v nie príliš vzdialenej budúcnosti, ju aj bude mať. A ja by som chcel byť pri tom.

A ako hovoria s obľubou Američania, Boh žehnaj Amerike.